text: Devant cel eschafaut avoii 
   Une estache qui soustenoit 
   Un grant bacin large d'argent. 
   Veöir povoient mainte gent 
   La geline d'or qui estoit 
   En ce bacin, et com aloit 
   Par desus le bacin chantant 
   PageV02P269
   Et si poucin après sivant. 
   Seur une autre estache delez 
   Ert li hom d'or mis et posez, 
   Qui tex ert que tromper devoit 
   Qui envers celui penseroit 
   Cui il ert, mal ne trayson, 
   Tout errant orroit on le son 
   De la trompe que il tenoit. 
   Et li chevaus de fust estoit 
   Lés l'oume d'or ; veöir le porent 
   Trestout cil qui veöir le vorrent. 
   Durement s'en esmerveilloient 
   Cil et celes qui les véoient. 
   Divers erent, et bel et chier ; 
   C'ert bien chose à esmerveillier 
   Que des joiaus que je devise. 
   Nul ne les voit qui ne les prise. 
  